钦定古今图书集成/明伦汇编/闺媛典/第253卷 > 理源六节
## 钦定古今图书集成/明伦汇编/闺媛典/第253卷 > 理源六节

按《婺源县志》：“理源六节者，吴氏，名昭兰，环溪人。年十
六，适沱川余耿。年十九，耿亡，子准在襁褓，忍死育之。
准长，有孝行，氏年七十六卒。余氏名灿玉，余耿女，适
庆源詹天相，年二十五，夫亡，苦节四十年，终身遵母
教，年六十三卒。江氏，准孙，赠文林郎，训导懋交继室。
年三十交死，矢志训孤，奉老姑备极辛苦，抚幼子自”
怡。力学成进士，封太孺人，年七十卒。胡氏名淑姑，交
弟懋乐妻，年二十夫亡，三子在抱，家贫，竭滫瀡事姑，
励志抚孤，三十七年卒。胡氏名玉英，年十五配乐弟
懋章，十八而章亡，舅姑在堂，幼子在哺，氏勤纺绩，操
井臼，守节六十馀年。章弟懋京娶胡氏，名祥凤，年十
七适京，三岁而京没，守子自弘成立，得二孙，而弘又
夭，媳亦随尽。复抚二孙，家大落，勤女红以佐饔飧。年
七十三卒。崇祯间，自怡出守广川，陛辞日，疏闻。得旨：
“合怡曾祖孝子准与高祖耿妻吴氏及女余氏以下
节妇六人，皆建坊旌表。”